"Амилаҭ хәыҷы алитература ду рымазар ауеит. Сара уи агәра згоит".
Аҧсны ашәҟәыҩҩцәа Реидгыла аҧҵоижьҭеи 85 ш. аҵра аҳаҭыр азы иҭыжьын абуклет. Ашәҟәыҩҩцәа еиуеиҧшым рабиҧарақәа рфотосахьақәа рыла еиқәыршәоу абуклет аҟны ицәыргоуп ашәҟәыҩҩцәа Реидгыла аиҿкаареи, ашьақәгылареи, амилаҭтә литература аҿиареи рымҩақәа.
Аҧсуа поет, апрозаик, ауаажәларратәи аҳәынҭқарратәи усзуҩы. СССР-и Аҧсни рышәҟәыҩҩцәа Реидгылақәа ирылаз Иван Константин-иҧа Ҭарба диит (21.03.1921) Очамчыра араион Баслахә ақыҭа (иԥсҭазаара далҵит – 29.01.1994). Д. И. Гәлиа ихьӡ зху Аҳәынҭқарратә премиа ианашьан (1971; ароман «Амра ҳара ҳҟны игылоит» азы). Очамчыра ақалақь амҩақәа руак ихьӡ ахуп. Дыҩуан аҧсышәала.
Февраль 21 – аҧсуа сахьаркыратә литература ауасхыр азышьҭаҵаҩ, Аҧсны жәлар рпоет Дырмит Иосиф-иҧа Гәлиа имшира аҽны Аҟәа агәаны игылоу ибаҟаҿы ашәҭ шьыҵәрақәа шьҭарҵеит, жәлар рдоуҳатә хыбаҩ дыргәаладыршәеит ашәҟәыҩҩцәа, аҵарауаа, акультуреи аҟазареи русзуҩцәа, ауаажәларратә хеидкылақәа рхаҭарнакцәа.
Дырмит Иосиф-иҧа Гәлиа диит 1874 ш. февраль 21 рзы Аҧсны, Уарча ақыҭан (иҧсҭазаара далҵит - 07.04.1960). Арккаҩы, апоет, апрозаик, аҭоурыхҭҵааҩ, аетнограф, афольклорист, алингвист. Аҧсны ашәыҟәыҩҩцәа Рассоциациа алахәыла (1928), Аҧсны ашәҟәыҩҩцәа Реидгылеи СССР ашәҟәыҩҩцәа Реидгылеи рлахәыла (1934). Аҧсны жәлар рпоет (1937), Асоциалисттә Џьа Афырхаҵа (1929) Д.Гәлиа ианашьан Ленин иорден (1949). Дыҩуан аҧсышәалеи (асахьаркыратә ҩымҭақәеи астатиақәеи) урысшәалеи (астатиақәеи аҭҵаамҭақәеи).